Document ID: 32014D0424

DEĊIŻJONI TA' IMPLIMENTAZZJONI TAL-KUMMISSJONI
tal-1 ta' Lulju 2014
li tawtorizza t-tqegħid fis-suq tal-proteina taż-żerriegħa tal-kolza bħala ingredjent ġdid tal-ikel skont ir-Regolament (KE) Nru 258/97 tal-Parlament Ewropew u tal-Kunsill
(notifikata bid-dokument C(2014) 4256)
(It-test bil-Ġermaniż biss huwa awtentiku)
(2014/424/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 258/97 tal-Parlament Ewropew u tal-Kunsill tas-27 ta' Jannar 1997 dwar l-ikel il-ġdid u l-ingredjenti tal-ikel il-ġdid (1), u b'mod partikolari l-Artikolu 7 tiegħu,
Billi:
(1)
Fil-25 ta' Ġunju 2012, il-kumpanija Helm AG ressqet talba lill-awtoritajiet kompetenti tal-Irlanda biex tqiegħed fis-suq il-proteina taż-żerriegħa tal-kolza bħala ingredjent ġdid tal-ikel. Il-proteina taż-żerriegħa tal-kolza hija maħsuba biex tintuża bħala sors ta' proteina veġetali fl-ikel, ħlief fil-formulae tat-trabi u l-formulae tal-prosegwiment. Fit-18 ta' Frar 2014, il-Kummissjoni ġiet innotifikata li Siebte PMI Verwaltungs GmbH kienet kisbet id-drittijiet għat-talba pendenti.
(2)
Fis-17 ta' Settembru 2012, il-korp kompetenti fl-Irlanda għall-valutazzjoni tal-ikel ħareġ ir-rapport inizjali tal-valutazzjoni tiegħu. F'dak ir-rapport wasal għall-konklużjoni li l-proteina taż-żerriegħa tal-kolza tissodisfa l-kriterji bħala ikel ġdid kif stipulat fl- Artikolu 3(1) tar- Regolament (KE) Nru 258/97.
(3)
Fl-4 ta' Ottubru 2012, il-Kummissjoni ppreżentat ir-rapport ta' valutazzjoni inizjali lill-Istati Membri l-oħra.
(4)
Tressqu oġġezzjonijiet motivati fi żmien il-perjodu ta' 60 jum stabbilit fl-ewwel subparagrafu tal-Artikolu 6(4) tar-Regolament (KE) Nru 258/97.
(5)
Fl-14 ta' Frar 2013 il-Kummissjoni kkonsultat mal-Awtorità Ewropea dwar is-Sigurtà fl-Ikel (EFSA) fejn talbet lill-Awtorità biex twettaq valutazzjoni oħra għall-proteina taż-żerriegħa tal-kolza bħala ingredjent tal-ikel skont ir-Regolament (KE) Nru 258/97.
(6)
Fl-10 ta' Ottubru 2013, fid-dokument tagħha “Opinjoni Xjentifika dwar is-sikurezza ta' ‘Iżolat ta' proteina taż-żerriegħa tal-kolza’ bħala ingredjent ġdid tal-ikel” (2), l-EFSA kkonkludiet li l-proteina taż-żerriegħa tal-kolza ma tippreżenta l-ebda periklu bħala proteina miżjuda mal-ikel. Madankollu, innutat ukoll li r-riskju ta' sensitizzazzjoni għaż-żerriegħa tal-kolza ma jistax jiġi eskluż u li huwa probabbli li ż-żerriegħa tal-kolza tikkawża reazzjonijiet allerġiċi f'nies li huma allerġiċi għall-mustarda.
(7)
Għalhekk, l-opinjoni tagħti raġunijiet suffiċjenti biex jiġi stabbilit li l-proteina taż-żerriegħa tal-kolza bħala ingredjent ġdid tal-ikel tikkonforma mal-kriterji stabbiliti fl-Artikolu 3(1) tar-Regolament (KE) Nru 258/97, diment li t-tikkettar tal-ikel li jkun fih il-proteina taż-żerriegħa tal-kolza bħala ingredjent tal-ikel isir b'tali mod li jippermetti li l-persuni li huma allerġiċi għall-mustarda jevitaw il-konsum ta' dak l-ikel.
(8)
Il-miżuri previsti f'din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
Il-proteina taż-żerriegħa tal-kolza speċifikata fl-Anness tista' titqiegħed fis-suq tal-Unjoni bħala ingredjent ġdid tal-ikel.
Artikolu 2
Id-deżinjazzjoni tal-proteina taż-żerriegħa tal-kolza awtorizzata b'din id-Deċiżjoni fuq it-tikketti tal-oġġetti tal-ikel li tkun tinsab fihom għandha tkun “il-proteina taż-żerriegħa tal-kolza”.
Artikolu 3
It-tikkettar fuq kull oġġett tal-ikel li jkun fih il-proteina taż-żerriegħa tal-kolza għandu jkollu stqarrija ċara u viżibbli faċilment li tgħid li l-prodott fih “il-proteina taż-żerriegħa tal-kolza” bħala ingredjent tal-ikel li jista' jikkawża reazzjoni allerġika lill-konsumaturi li huma allerġiċi għall-mustarda u għall-prodotti tagħha. Fejn ikun rilevanti, din id-dikjarazzjoni għandha tidher qrib il-lista tal-ingredjenti.
Artikolu 4
Din id-Deċiżjoni hija indirizzata lil Siebte PMI Verwaltungs GmbH, Neuer Jungfernstieg 5, 20354 Hamburg, il-Ġermanja.
Magħmul fi Brussell, l-1 ta' Lulju 2014.

Labels: 0
3
17